OI keda na i Taukei e dau dua na ka mosimosi na noda dau veitalatala. Ia, e vakilai na veimositi ni veitalatala e na macawa sa oti na nodra sa lesu tale ki na nodra koronivuli mai Tamavua na vuli nasi ka ra veiqaravi macawa walu tiko mai na koro ko Gusuisavu e na yasana o Naitasiri.
Ke dau lewa na lako me kua daru tikoga e ke... Ia, oqori e lewe tu ni vakanananu vei ira na lewenivanua ka vaka kina o ira na nasi ka ra mai veiqaravi macawa walu tiko e na koro ko Gusuisavu e Naitasiri.
Ni qai cadra na siga Lotulevu na i ka 6 ni siga ni Seviteba e vaka me kauta lesu na nodra vakanananu na goneyalewa kei rau na cauravou vuli nasi ka ratou veiqaravi tiko e na koro ko Gusuisavu de rairai sa otioti beka ni siga ni nodratou na tiko tale.
E vakaraitaka o Kalesi Tinai na goneyalewa ni Naseibitu mai Wainibuka ke dau voli na gauna me vakalesui tale na walu na macawa me tekivu tale mai.
Sa dua na ka na noqu diva me tosoi lesu tale na noqu tiko mai Gusuisavu, e kaya o Tinai.
Au sega saraga ni kila se cava au sa rui mosita kina na nodra i vakairau kei na nodrai tovo mosimosi na lewenikoro, e kaya.
E na gauna madaga qo sa sau levu vei au na vodovodo i Wainibuka, sa voleka ga vei au o Savu.
Na nodratou veiqaravi vakatovolei tiko na lewe walu na vuli nasi qo mai Gusuisavu, e ra vakaitaukeitaki sara ga me vaka ga e dua e lewe ni koro dina mai vei ira na lewenikoro.
Na nodra dau raici e na veisiga, na kedra kei na medratou e sega vakadua ni ra vakasuka na lewe ni koro e na veiqaravi vakabibi vei ira na cauravou e na nodra dau veitomani voli e na veilasamaki vakaicaba ka veisautaka na i tovo ni rai e ratou kauta voli yani na vuli nasi.
E matata vinaka tale tu ga na koro vakaturaga qo na kena i tukutuku e Viti ka vaka kina veiyasai vuravura ni oqo na koro ka ra a maroroi kina na wekada na Idia e na vuaviri ni yabaki 2000 ka ra mai taqomaki tale ga kina.
Na siga ni nodra talaci e na vale ni lotu levu mai Gusuisavu e vakadeitaka ko Penisoni Naicegulevu na turaga ka gusudra na lewenikoro e na lotu ni veitalatala ni katuba e na dau dola tu ga e na veisiga ke ratou gadreva me ra veisiko tale mai ki na koro.
Remember your extended family here in the village, and the door will always open for you,
Mo dou nanuma na nomudou vuvale e na koro qo, ni dou sa lako, na katuba e na dola tu ga vei kemudou oya na veiqaqa ni vosa e cavuta ko Penisoni Naicegulevu. Na vosa ni veitalaci oya e ratou qusiqusi wainimata na goneylewa kei rau na caurvou vuli nasi e na vuku ni vosa ni veitalaci ka salavata e na veivakataukeitaki me vaka sara ga e dua na lewenikoro dina kei Gusuisavu.
Na kena lagati na sere ni veitalatala e na kena yakavi ni Vakaraubuka oya na Isa Isa Vulagi Lasa Dina e ra veimokomoko na lewenikoro kei ratou na vuli nasi e na nodra veitagicaki ka ni ra sa mai lewe ni koro voli e na walu na macawa lekaleka.
E vakaraitaka ko Beatrice Salayawa na goneyalewa ni Lakeba ni nona sa biuti Gusuisavu mai e kauta saraga na nona vakanananu na nodra bula ni veikauwaitaki na lewenikoro mai kea.
Na nodratou biubiu mai na Vakaraubuka sa oti me yacova mai na gauna qo o Salayawa e sa vakadeitaka ni na veigauna kece e na dau galala mai ena vuli se cakacaka e na dau laki veisiko tale kina koro ko Gusuisavu.
Au sa calata dina na bula talei au lai sotava mai Savu, e kaya o Salayawa.
Sobo sa rui lekaleka dina na neitou laki macawa walu, au sa vakanananu tu ga i Savu.
E ra mai tarogi keitou na vo ni vuli nasi se cava dou sa rui tagi ka vakanananu kina vakalevu i Savu, au a mani sauma ni sa duatani dina na koro qo e na nodra dau loloma ka kunei votu e na neitou laki tiko mai kea, e kaya o Salayawa.
O i ratou na vuli nasi ka ratou veiqaravi mai Gusuisavu oya ko Kalesi Tinai, Kalesi Qiovula e rau goneyalewa ni Naseibitu mai Wainibuka, Laite Liku e goneyalewa ni yasana vakaturaga o Ra, Kelera Qereitoga e goneyalewa ni Somosomo mai Taveuni, Beatirice Salayawa e goneyalewa ni Tubou mai Lakeba, Elvis Chandra, Nilesh Chand kei Farzeen Nisha o i ratou na noda vasu.
Ia, o ira na cauravou mai na koro ko Gusuisavu e wewe tu ga ni gusudra na nodratou i tovo maqosa, mosimosi ka veikauwaitaki e ratou laki vakaraitaka yani na goneyalewa kei rau na cauravou vuli nasi ena nodratou laki tiko walu na macawa voli mai kea.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn eng_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn